Սկարամանգովկա

Սկարամանգովկա (), պատմական շրջան Ռուսաստանի Դաշնության Ռոստովի մարզի Տագանրոգ քաղաքում։

Պատմություն 
Շրջանի անվանումն առաջացել է հունական ծագումով տագանրոգցի գործարար, Մալայա Չերեպախայի գետաբերանի մոտ մեծ կալվածքի սեփականատեր Իվան Ամրոսիևիչ Սկարամանգիի (1820-1902) ազգանունից։ Այս հողերը նրան են պատկանել 1850 թվականից։

Ավելի ուշ այս հողերը գնեց բարոն Օտտո Ռոմանովիչ Պֆեյլիցեր Ֆրանկը, որն այստեղ կառուցեց իր ամառանոցը և տնկեց այն ժամանակների համար հսկայական պտղատու այգի։

Պատմական Սկարամանգովկան գտնվել է ժամանակակից Տագանրոգի մետալուրգիական գործարանի տարածքում։

Սկարամանգովկա և Կասպերովկա շրջաններում բնակվող խուլիգաններին Տագանրոգում անվանում էին «փարավոններ» («фараоны»), ի տարբերություն այլ քաղաքների, որտեղ այդպես էին անվանում ոստիկաններին։

Սկարամանգովյան (Հովհաննես Մկրտիչ) տաճար 

Քանի որ Սկարամանգովկա, Կասպերովկա և Նովոսյոլովկա շրջանների բնակչությունը արագ աճում էր, և քաղաքի այդ հսկայական հատվածում չկար ոչ մի եկեղեցի, 1901 թվականին Եկատերինոսլավյան հոգևոր կոնսիստորիան արծարծեց այդ վայրում թեմական եկեղեցի կառուցելու հարցը։

Այդ գաղափարը հավանության արժանացավ նաև մոտակա գործարանների տերերի շրջանում։ Կայացած ընդհանուր ժողովում որոշվեց, որ տաճարը նվիրված է լինելու Հովհաննես Մկրտչին և գտնվելու է Սկարամանգովկա շրջանի կենտրոնում։ Եկեղեցին հիմնադրվել է 1903 թվականի մայիսի 14-ին։ Նախագծի հեղինակը տեղացի ճարտարապետ Ս. Ի. Գուշչինն էր։ Կառուցվել է մեկ տարի անց։

1929 թվականի սեպտեմբերի 25-ին կաշվի գործարանի բանվորների ժողովում որոշվեց դիմել իշխանություններին՝ խնդրելով «ազատվել խավարամտության օջախից»։ Հավատացյալները փորձեցին պաշտպանել իրենց տաճարը, պահպանելու խնդրանքով հավաքվեց մոտ 700 ստորագրություն, սակայն ապարդյուն։ 1931 թվականի նոյեմբերի 11-ին իշխանությունների որոշմամբ եկեղեցին վերջնականապես փակվեց։ Հետագայում տաճարը քանդվեց։

Ծանոթագրություններ 

Տագանրոգի շրջաններ